Kiss Anna

*Érintések*

**Mély fiók**

az utolsó babákkal –

honnan egyszer

kigöngyölted selyméből

 a halált

**A lepke**

ritka vendég –

csak a szél fújta be

vizespoháron pihenteti szárnyát

fogfájással

telik el ez a nap

**Sötét**

felhőkkel és

esőkkel alkonyul

bronztálban egy

fehér virág

lámpa

**Látogató**

az ősz fúgája végül

párnánkat összevérzi

három juharlevéllel

**Őszi bábok**

nincs határ a

párnákon üldögélés

és a lepkék átváltozása közt

a könnynek is

vad tengeríze van

**A merülés szabályai**

homlokig

felimbolygó sötét víz

és az álmok

egy kavics belsejéről

**Ablak**

elmosódó világ

a köd szívében

csírázó tetszhalál s a

fellázadt függönyök

**A zöld teák**

alámerül a vízben két levél

árnyék a sima bronzok szélinél

hullik a rózsa szirma

**Méz**

tányérok sík havára

kidől az édes láva

óraszekrény

az óra repedezett zománca

percmutató nélkül

láva